CELEX: 32022D0644
Language: bg
Date: 2022-04-12 00:00:00
Title: Решение (ЕС) 2022/644 на Съвета от 12 април 2022 година за позицията, която трябва да се заеме от името на Европейския съюз в рамките на Комитета по морска безопасност към Международната морска организация на 105-ата му сесия и в рамките на Комитета за улесняване на корабоплаването към Международната морска организация на 46-ата му сесия по отношение на приемането на изменения на резолюциите относно стандартите за експлоатационните показатели във връзка с оборудването, използвано в Световната морска система за бедствие и безопасност, и на изменения на приложението към Конвенцията за улесняване на международното морско корабоплаване (FAL)

20.4.2022   
               
               
                  BG
               
               
                  Официален вестник на Европейския съюз
               
               
                  L 118/55
               
            
         РЕШЕНИЕ (ЕС) 2022/644 НА СЪВЕТА
         от 12 април 2022 година
         за позицията, която трябва да се заеме от името на Европейския съюз в рамките на Комитета по морска безопасност към Международната морска организация на 105-ата му сесия и в рамките на Комитета за улесняване на корабоплаването към Международната морска организация на 46-ата му сесия по отношение на приемането на изменения на резолюциите относно стандартите за експлоатационните показатели във връзка с оборудването, използвано в Световната морска система за бедствие и безопасност, и на изменения на приложението към Конвенцията за улесняване на международното морско корабоплаване (FAL)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Действията на Съюза в сектора на морския транспорт следва да имат за цел подобряването на морската безопасност и опазване на морската среда и здравето на човека.
                  
               
                     (2)
                  
                  
                     По време на 105-ата си сесия (MSC 105), която ще се проведе от 20 до 29 април 2022 г., Комитетът по морска безопасност към Международната морска организация (ИМО) се очаква да приеме изменения на резолюциите относно стандартите за експлоатационните показатели във връзка с използваното оборудване, за да се отрази модернизирането на Световната морска система за бедствие и безопасност (GMDSS). Тези резолюции включват A.699(17), A.700(17), MSC.148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC.80(70) и A.811(19).
                  
               
                     (3)
                  
                  
                     По време на 46-ата си сесия (FAL 46) от 9 до 13 май 2022 г. Комитетът за улесняване на корабоплаването към ИМО се очаква да приеме изменения на приложението към Конвенцията за улесняване на международното морско корабоплаване (наричана по-долу „Конвенцията FAL“).
                  
               
                     (4)
                  
                  
                     Целесъобразно е да бъде определена позицията, която трябва да се заеме от името на Съюза в рамките на MSC 105, тъй като резолюциите на Комитета по морска безопасност относно стандартите за експлоатационните показатели могат да имат значително отражение върху съдържанието на правото на Съюза, по-специално върху Директива 2014/90/ЕС на Европейския парламент и на Съвета (1).
                  
               
                     (5)
                  
                  
                     Приемането на изменения на резолюциите на MSC относно стандартите за експлоатационните показатели би подобрило вече приетите стандарти за експлоатационните показатели във връзка с използваното оборудване, за да се отрази модернизирането на GMDSS. Ето защо Съюзът следва да подкрепи приемането на измененията на резолюциите на MSC.
                  
               
                     (6)
                  
                  
                     Целесъобразно е да се определи позицията, която трябва да се заеме от името на Съюза в рамките на 46-ата сесия на Комитета за улесняване на корабоплаването, тъй като предвидените изменения на приложението към Конвенцията FAL могат да имат значително отражение върху съдържанието на правото на Съюза, по-специално върху Директива 2010/65/ЕС на Европейския парламент и на Съвета (2), а от 15 август 2025 г.— върху Регламент (ЕС) 2019/1239 на Европейския парламент и на Съвета (3).
                  
               
                     (7)
                  
                  
                     Измененията на приложението към Конвенцията FAL биха привели посоченото приложение в по-голямо съответствие с изискванията на Регламент (ЕС) 2019/1239 и договорените оперативни правила за прилагането на посочения регламент, а именно като стане задължително електронното предаване посредством едно гише, като се избегне повтарянето на елементи от данни, като се предотврати използването на формуляри на хартиен носител за предаване на информация и като се отмени изискването за собственоръчен подпис.
                  
               
                     (8)
                  
                  
                     Съюзът не е член на ИМО, нито договаряща страна по съответните конвенции и кодекси. Поради това Съветът следва да упълномощи държавите членки да изразят позицията на Съюза.
                  
               
                     (9)
                  
                  
                     Обхватът на настоящото решение следва да бъде ограничен до съдържанието на предлаганите изменения, доколкото те могат да засегнат общите правила на Съюза и доколкото попадат в областите на изключителната му компетентност. Настоящото решение следва да не засяга разделението на областите на компетентност между Съюза и държавите членки,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от Съюза в рамките на Комитета по морска безопасност към Международната морска организация (ИМО) по време на 105-ата му сесия е да се подкрепи приемането на измененията на следните резолюции относно стандартите за експлоатационните показатели във връзка с оборудването, използвано в Световната морска система за бедствие и безопасност: A.699(17), A.700 (17), MSC.148(77), A.530(13), A.802(19), A.803(19), A.804 (19), A.806(19), A.807(19), MSC.149(77), MSC.80(70) и A.811(19).
         
         
            Член 2
            Позицията, която трябва да се заеме от името на Съюза в рамките Комитета за улесняване на корабоплаването към Международната морска организация на 46-ата му сесия, е да се подкрепи приемането на измененията на приложението към Конвенцията за улесняване на международното морско корабоплаване.
         
         
            Член 3
            
               1.   Позициите, които трябва да се заемат от името на Съюза, посочени в настоящото решение, включват съответните изменения, доколкото тези изменения попадат в обхвата на изключителната компетентност на Съюза и могат да засегнат общите правила на Съюза. Тези позиции изразяват от държавите членки, които всичките са членове на ИМО, като те действат съвместно в интерес на Съюза.
            
            
               2.   Незначителни промени в позициите, посочени в членове 1 и 2, могат да бъдат договорени без допълнително решение на Съвета.
            
         
         
            Член 4
            Държавите членки се упълномощават да дадат съгласието си да бъдат обвързани, в интерес на Съюза, от измененията, посочени в членове 1 и 2, доколкото тези изменения попадат в областите на изключителна компетентност на Съюза.
         
         
            Член 5
            Настоящото решение влиза в сила в деня на приемането му.
         
         
            Съставено в Люксембург на 12 април 2022 година.
            
               
                  За Съвета
               
               
                  Председател
               
               C. BEAUNE
            
         
         
            (1)  Директива 2014/90/ЕС на Европейския парламент и на Съвета от 23 юли 2014 г. относно морското оборудване и за отмяна на Директива 96/98/ЕО на Съвета (ОВ L 257, 28.8.2014 г., стр. 146).
         
            (2)  Директива 2010/65/ЕС на Европейския парламент и на Съвета от 20 октомври 2010 г. относно формалностите за даване на сведения за кораби, пристигащи във и/или напускащи пристанищата на държавите членки и за отмяна на Директива 2002/6/ЕО (ОВ L 283, 29.10.2010 г., стр. 1).
         
            (3)  Регламент (ЕС) 2019/1239 на Европейския парламент и на Съвета от 20 юни 2019 г. за създаване на единна европейска среда за морско информационно обслужване и за отмяна на Директива 2010/65/ЕС (OB L 198, 25.7.2019 г., стр. 64).